חוק הביטוח הלאומי (תיקון מס' 176 והוראת שעה), התשע"ו-2016
הצעת חוק פרטית, הכנסת ה-20
פורסם: ספר החוקים, חוברת 2540, עמ' 647, 2016-03-28T00:00:00+03:00
החוק קובע כי גובה דמי הלידה לעובדת עצמאית יחושב על-פי ההכנסה ששימשה יסוד לחישוב דמי הביטוח ברבע שנה שקדם ליום הקובע, או ברבע שנה בשנה שקדמה לשנה שבה חל היום הקובע, לפי הגבוה מביניהם. זאת, במקום החישוב שהיה קיים עד כה, ולפיו דמי הלידה של עובדת עצמאית חושבו על בסיס הכנסתה בשנת המס שבה הייתה בהריון בלבד – מבלי להתחשב באפשרות שבאותה שנה הייתה ירידה בהכנסה בשל ההיריון והלידה.
כמו כן, נקבעה הוראת שעה המקימה חובת דיווח של המוסד לביטוח לאומי לוועדת העבודה, הרווחה והבריאות של הכנסת, מדי שנתיים, על חישוב הכנסותיהן של עובדות עצמאיות לעניין דמי הלידה שהן זכאיות להם, לפי דרך החישוב החדשה שנקבעה בחוק.